TTW พาผู้ถือหุ้นเยี่ยมชมกิจการ เผยปลายปีรู้ผลลงทุนเมียนมาร์
TTW จัดกิจกรรมพาผู้ถือหุ้นกว่า 40 ชีวิต เยี่ยมชมกิจการ และกระบวนการผลิตน้ำประปา ณ โรงผลิตน้ำประปาปทุมธานี (บ.ประปาปทุมธานี บริษัทย่อยของ TTW) 
18 ธ.ค. 2558


บริษัท ทีทีดับบลิว จำกัด (มหาชน) หรือ TTW จัดกิจกรรมพาผู้ถือหุ้นกว่า 40 ชีวิต เยี่ยมชมกิจการ และกระบวนการผลิตน้ำประปา ณ โรงผลิตน้ำประปาปทุมธานี (บ.ประปาปทุมธานี บริษัทย่อยของ TTW) พร้อมกันนี้  คุณชัยวัฒน์ อุทัยวรรณ์ กรรมการผู้จัดการ ได้กล่าวถึงความคืบหน้าของการพัฒนาโครงการธุรกิจน้ำประปาแห่งแรกในสาธารณรัฐแห่งสหภาพเมียนมาร์ ณ เมืองเมาะลำไย ว่ามีความคืบหน้าไปค่อนข้างมาก
โดยปลายปีนี้ทางบริษัทฯ จะเข้าร่วมประชุมกับคณะกรรมการการลงทุนต่างชาติเมียนมาร์ (Myanmar Foreign Investment Commission: MIC) ซึ่งมีบทบาทหน้าที่คล้ายคลึงกับ BOI (คณะกรรมการส่งเสริมการลงทุน) ของไทย ซึ่งหากไม่ติดขัดอะไรก็น่าจะผ่านไปได้ด้วยดี เนื่องจากโครงการฯ ไม่ได้อิงกับการเมืองของเมียนมาร์ อีกทั้งยังเป็นการเข้าไปสร้างองค์ความรู้ใหม่ๆ ในเรื่องน้ำประปาให้กับภาครัฐ และหน่วยงานด้านการศึกษาของเมียนมาร์อีกด้วย   